Δημήτρης Μωραΐτης

Ο **Δημήτριος Ραφαήλ Μωραΐτης** (Αθήνα, 3 Φεβρουαρίου 1999), είναι Έλληνας διεθνής καλαθοσφαιριστής. Έχει ύψος 1,94 μέτρων, και αγωνίζεται ως πόιντ γκαρντ και ως σούτινγκ γκαρντ στον Ηρακλή, δανεικός από τον Παναθηναϊκό.

## Σταδιοδρομία
### Πρώιμα χρόνια
Ο Μωραΐτης έπαιξε από νεαρή ηλικία με τις ομάδες νέων του Πανιώνιου, πριν ξεκινήσει την επαγγελματική του καριέρα. Έπαιξε στο Διεθνές παιχνίδι του Jordan Brand Classic το 2015, όπου κατέγραψε 7 πόντους, 1 ασίστ, 1 μπλοκ και 1 λάθος σε 28 λεπτά.

### Επαγγελματίας
Ο Μωραΐτης υπέγραψε το πρώτο του συμβόλαιο με την ομάδα ανδρών του Πανιώνιου το 2014. Στις 20 Ιουλίου 2015, η Α.Ε.Κ. Αθηνών επιβεβαίωσε ότι ο Μωραΐτης θα ενταχθεί στον σύλλογο από τον Πανιώνιο, έναντι αμοιβής μεταβίβασης 1.200.000 ευρώ. Ο Μοραΐτης υπέγραψε εξαετές συμβόλαιο με την Α.Ε.Κ.

Ο Μωραΐτης έκανε το ντεμπούτο του στο Ελληνικό Πρωτάθλημα με την Α.Ε.Κ., σε νίκη εναντίον της Νέας Κηφισιάς, στις 21 Νοεμβρίου 2015. Σημείωσε τους πρώτους του πόντους στο Ελληνικό Πρωτάθλημα, σε ένα παιχνίδι εναντίον του Ρεθύμνου, στις 11 Μαρτίου 2016, αλλά η ομάδα του έχασε το παιχνίδι, 70-69. Μετά την αποχώρηση του Ταουρίν Γκριν από την Α.Ε.Κ. λόγω ενός επεισοδίου που είχε με τον προπονητή της ομάδας, Γιούρι Ζντοβτς, κατά τη διάρκεια ενός παιχνιδιού πλέι οφ του Πρωταθλήματος το 2016 εναντίον του Ολυμπιακού, ο Μωραΐτης κέρδισε περισσότερο χρόνο παιχνιδιού.

Με την Α.Ε.Κ., κέρδισε το Κύπελλο Ελλάδας το 2018, κερδίζοντας στον τελικό τον Ολυμπιακό 88-83. Επίσης κατέκτησε και τον τίτλο του Τσάμπιονς Λιγκ. Στις 27 Ιουλίου 2018, ο Μωραΐτης επέκτεινε το συμβόλαιό του με την Α.Ε.Κ. για ένα ακόμη έτος, μέχρι τη σεζόν 2021-22. Κατά τη διάρκεια της προετοιμασίας για τη σεζόν 2018-19, ο Μωραΐτης έπαιξε με την Α.Ε.Κ. στο τουρνουά «Νεόφυτος Χανδριώτης». Η Α.Ε.Κ. κέρδισε το τουρνουά και ο Μωραΐτης ονομάστηκε MVP, με μέσο όρο 11.6 πόντους, 4 ασίστ και 2.3 ριμπάουντ ανά παιχνίδι. Σε 21 αγώνες τη χρονιά 2018-19 μέτρησε 2,6 πόντους κατά μέσο όρο.

Στις 17 Αυγούστου 2019, ο Μωραΐτης δανείστηκε στον Κολοσσό Ρόδου του Πρωταθλήματος Ελλάδας για τη σεζόν 2019-20. Τη χρονιά 2019-20 σε 20 αγώνες είχε 4.8 πόντους και 2.2 ασίστ.

Το καλοκαίρι του 2020, επέστρεψε στην Α.Ε.Κ., καθώς η ομάδα τον υπολόγιζε για τη σεζόν 2020-21. Σε 16 αγώνες στο Πρωτάθλημα Ελλάδας μέτρησε 3.8 πόντους και 1.9 ασίστ μέσο όρο. ενώ στο Μπάσκετμπολ Τσάμπιονς Λιγκ είχε 17.9 λεπτά συμμετοχής μ.ό, με 5.9 πόντους, 2 ριμπάουντ και 2.1 ασίστ.

Στις 23 Ιουλίου 2021, ανακοινώθηκε από το Περιστέρι, με συμβόλαιο διετούς διάρκειας. Την 1η Ιουλίου 2022, ανανέωσε το συμβόλαιό του μέχρι το 2024. Τη σεζόν 2022-23, ήταν από τους πρωταγωνιστές του Περιστερίου στην κατάληψη της τρίτης θέσης στο ελληνικό πρωτάθλημα έχοντας 7.4 πόντους, 2.2 ριμπάουντ, 2.6 ασίστ και 1.1 κλέψιμο σε 19′ συμμετοχής. Επίσης, ήταν σημαντικός και στην πορεία των “κυανοκίτρινων” στο Μπάσκετμπολ Τσάμπιονς Λιγκ και στο Κύπελλο Ελλάδας, όπου έφτασε μέχρι τον τελικό της διοργάνωσης. Στις 21 Ιουνίου 2023, η ομάδα του Περιστερίου αποχαιρέτησε τον αθλητή, ευχαριστώντας τον για την προσφορά του.

Στις 23 Ιουνίου 2023, ανακοινώθηκε και επίσημα από τον Παναθηναϊκό, για την επόμενη τριετία. Στις 26 Μαΐου 2024, κατέκτησε για πρώτη φορά στην καριέρα του την Ευρωλίγκα, αφού ο Παναθηναϊκός κέρδισε στον τελικό του Final-4 την Ρεάλ Μαδρίτης 95-80. Στις 14 Ιουνίου κατέκτησε για πρώτη φορά το ελληνικό πρωτάθλημα, αφού ο Παναθηναϊκός νίκησε στους τελικούς τον Ολυμπιακό με 3-2, έχοντας ολοκληρώσει ανατροπή από το 0-2, και έτσι ήταν μέλος της ιστορικής αυτής χρονιάς. Τη σεζόν 2023-24, πετύχαινε 4.1 πόντους κι έδινε 1.2 ασίστ σε 23 ματς στο ελληνικό πρωτάθλημα, ενώ είχε 7 συμμετοχές στην Ευρωλίγκα με 2,.4 πόντους, κατά μέσο όρο. Στις 16 Φεβρουαρίου 2025, κατέκτησε το Κύπελλο Ελλάδας, αφού ο Παναθηναϊκός νίκησε στον τελικό τον Ολυμπιακό 79-75.

Στις 17 Ιουνίου 2025, επισημοποιήθηκε ο δανεισμός του στην ομάδα του Ηρακλή, μέχρι το 2026.

## Εθνική ομάδα
Ο Μωραΐτης υπήρξε μέλος των εθνικών ομάδων της Ελλάδας. Με τις κατώτερες εθνικές ομάδες της Ελλάδας, έχει παίξει στα ακόλουθα τουρνουά: το Ευρωμπάκετ Παίδων (U-16) 2014, το Ευρωμπάκετ Παίδων (U-16) 2015, το Ευρωμπάκετ Εφήβων (U-18) 2016, το Ευρωμπάκετ Εφήβων (U-18) 2017 και το Ευρωμπάκετ Νέων Ανδρών (U-20) 2019

Τον Φεβρουάριο του 2021, κλήθηκε για πρώτη φορά στην Εθνική ανδρών ώστε να συμμετάσχει στα προκριματικά του Ευρωμπάσκετ 2022. Ο πρώτος αγώνας ήταν κόντρα στη Βοσνία, ήττα με 69-84, με τον ίδιο να έχει 4 πόντους, 1 ριμπάουντ και 1 ασίστ σε 11:09 λεπτά συμμετοχής.  Επίσης βρέθηκε στην προεπιλογή για το Ευρωμπάσκετ 2022, αλλά δεν ήταν στην τελική επιλογή. Αγωνίστηκε σε τέσσερα παιχνίδια με την Εθνική για τα προκριματικά του Παγκοσμίου Κυπέλλου 2023, έχοντας 10.5 πόντους, 2 ριμπάουντ, 2.8 ασίστ, 1.8 κλεψίματα και 40% ευστοχία (14/35 σουτ) σε 22’. Μάλιστα κόντρα στην Σερβία είχε 23 πόντους (5/7 δίποντα, 3/7 τρίποντα, 4/4 βολές), 4 ριμπάουντ, 5 ασίστ, 2 κλεψίματα και 1 λάθος, όντας δεύτερος σκόρερ της, πρώτος πασέρ και δεύτερος σε ranking (27) στον αγώνα. Το 2023 βρέθηκε στην τελική δωδεκάδα της Εθνικής για το Παγκόσμιο Κύπελλο, όπου έφτασε μέχρι την φάση των  (κατετάγη 15η). Το καλοκαίρι του 2024, συμμετείχε στους Ολυμπιακούς Αγώνες στο Παρίσι, όπου η Εθνική έφτασε μέχρι τα προημιτελικά αφού αποκλείστηκε από την Γερμανία με 76-63. 

Με το εθνόσημο στην ανδρών ο Μωραΐτης έχει 31 αγώνες με 124 πόντους (μ.ο: 4.00). Στους παίδες είχε 19 αγώνες με 248 πόντους (μ.ο: 13.05), στους έφηβους είχε 26 αγώνες με 358 πόντους (μ.ο: 13.77) και στους νέους άνδρες κατέγραψε 22 συμμετοχές με 307 πόντους (μ.ο: 13.95).

## Προσωπική ζωή
Ο πατέρας του Μωραΐτη, Κώστας Μωραΐτης, είναι παλαίμαχος επαγγελματίας καλαθοσφαιριστής, ο οποίος αγωνιζόταν στο Πρωτάθλημα Ελλάδας κατά τη δεκαετία του 1990.

## Τίτλοι–Διακρίσεις
### Συλλογικοί
#### [[Πανιώνιος (καλαθοσφαίριση ανδρών)|Πανιώνιος]]
* Πανελλήνιο Πρωτάθλημα Παίδων: (2015)

#### [[Α.Ε.Κ. (καλαθοσφαίριση)|Α.Ε.Κ.]]
* Μπάσκετμπολ Τσάμπιονς Λιγκ: (2018)
* Κύπελλο Ελλάδας: (2018)
* Διηπειρωτικό Κύπελλο: (2019)

#### [[Παναθηναϊκός (καλαθοσφαίριση ανδρών)|Παναθηναϊκός]]
* Ευρωλίγκα: (2024)
* Πρωτάθλημα Ελλάδος: (2024)
* Κύπελλο Ελλάδας: (2025)

### Ατομικοί
* Πολυτιμότερος παίχτης στο Πανελλήνιο Πρωτάθλημα Παίδων: (2015)
* 2x Ελληνικό All-Star Game Νέων: (2019, 2020)

## Παραπομπές


## Εξωτερικοί σύνδεσμοι
* 

Κατηγορία:Έλληνες καλαθοσφαιριστές
Κατηγορία:Πόιντ γκαρντ
Κατηγορία:Σούτινγκ γκαρντ
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Εθνικής Ελλάδας Κ20
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Κολοσσού Ρόδου
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Ηρακλή Θεσσαλονίκης
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Καλαθοσφαιριστές στους Θερινούς Ολυμπιακούς Αγώνες 2024